
HIRDETMÉNY
Az Ávt. 42/B. § (1) bekezdése alapján a tartás helye szerint illetékes települési önkormányzat eb-rendészeti feladatainak elvégzése érdekében, illetve a veszettség elleni oltás járványvédelmi vonatkozásaira tekintettel három évente legalább egy alkalommal eb-összeírást végez.

Az Ávt. 42/B § (3) bekezdése szerint a települési önkormányzat az eb-összeírás alapján az Ávt. 42/A. § (4) bekezdésében meghatározott adatokról helyi elektronikus nyilvántartást vezet, az állat tulajdonosa, tartója és más személyek jogainak, személyes biztonságának és tulajdonának védelme, valamint eb-rendészeti és állatvédelmi feladatainak hatékony ellátása céljából.

A Kővágóörsi Közös Önkormányzati Hivatalhoz tartozó településeken

2015. február 16. napjától 2015. március 20. napjáig
terjedő időszakban kerül sor az ebösszeírásra.

Jogszabályváltozás miatt 2013. január 1-jétől a négy hónaposnál idősebb eb csak transzponderrel (chippel) megjelölve tartható, ezért kérem, hogy szíveskedjenek a transzponderrel még nem rendelkező ebeket állatorvosnál megjelöltetni.

Az ebösszeírás önbevallásos módszerrel történik, az ebösszeíráshoz összeállított „Ebösszeíró adatlap” beszerzése az ebtulajdonosok / ebtartók kötelessége.
Az „Ebösszeíró Adatlap” beszerezhető:
· a Kővágóörsi Közös Önkormányzati Hivatalban (8254 Kővágóörs, Petőfi Sándor utca 2.); 

· a Kővágóörsi Közös Önkormányzati Hivatal Révfülöpi Kirendeltségén (8253 Révfülöp, Villa Filip tér 8.);

· a Kővágóörsi Közös Önkormányzati Hivatalhoz tartozó településeken a kihelyezett ügyfélfogadásokon ügyfélfogadási időben;

· valamint letölthető a települések honlapjáról.

Több eb esetén ebenként külön – külön kell az adatlapot az eb oltási könyve, kisállat útlevele, törzskönyve alapján kitölteni.
Kérem, hogy az adatlapot teljes körűen szíveskedjenek kitölteni, aláírni, és az ebösszeírási időszak végéig, azaz legkésőbb 2015. március 20. napjáig visszajuttatni személyesen vagy postai úton a Kővágóörsi Közös Önkormányzati Hivatalba, a Kővágóörsi Közös Önkormányzati Hivatal Révfülöpi Kirendeltségére, vagy a településen kihelyezett ügyfélfogadást tartó ügyintézőhöz ügyfélfogadási időben. 

Az Ávt. 42/B. § (5) bekezdése szerint az eb tulajdonosa és az eb tartója az ebösszeíráskor köteles az Ávt. 42/A § (4) bekezdésében meghatározott adatokat a települési önkormányzat rendelkezésére bocsátani.

 
Felhívom az ebtulajdonosok, ebtartók figyelmét, hogy az eb-összeírásra vonatkozó adatszolgáltatási kötelezettség teljesítését a Kővágóörsi Közös önkormányzati Hivatal ellenőrzi. Aki adatszolgáltatási kötelezettségének nem tesz eleget, az állatvédelmi bírságról szóló 244/1998.(XII.31.) Korm. rendelet (továbbiakban: R.) 3. mellékletének d) pontja alapján ebenként 30.000 forint állatvédelmi bírság megfizetésére kötelezhető.

Felhívom az ebtulajdonosok, ebtartók figyelmét, hogy annak érdekében, hogy a nyilvántartás aktuális információkat tartalmazzon, az eb-összeírást követően is kötelesek az adatokban bekövetkező változásokat a változás bekövetkezésétől számított 8 napon belül írásban bejelenteni. 
Kővágóörs, 2015. február 11.

